REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/329-15

21. jul 2015. godine

B e o g r a d

ZAPISNIK

23. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 21. JULA 2015. GODINE

 Sednica je počela u 14,00 časova.

 Sednici je predsedavala mr Aleksandra Jerkov, predsednica Odbora.

 Sednici su prisustvovali: Milan Knežević, Milan Kovačević (zamenik Milete Poskurice), Marko Atlagić, Irena Aleksić, Ljubiša Stojmirović, Vladimir Orlić, Nevenka Milošević, Anamarija Viček, Žarko Obradović, Dijana Vukomanović, Milan Korać (zamenik Jelisavete Veljković), Ninoslav Stojadinović, Milena Bićanin, Olena Papuga i Riza Halimi, članovi Odbora.

 Sednici nije prisustvovao: Nebojša Petrović kao ni njegov zamenik.

 Sednici je prisustvovao Srđan Verbić, ministar prosvete, nauke i tehnološkog razvoja.

**Na predlog predsednice Odbora, usvojen je sledeći:**

D n e v n i r e d

1. **Ramatranje Predloga zakona o izmenama Zakona o visokom obrazovanju- u načelu;**
2. **Ramatranje Predloga zakona o izmeni Zakona o osnovama sistema obrazovanja i vaspitanja- u načelu;**
3. **Razmatranje Predloga za izmenu utvrđene zbirne liste kandidata za izbor članova Nacionalnog prosvetnog saveta**

 Pre prelaska na razmatranje tačaka dnevnog reda, stavljeni su na glasanje zapisnici 21. i 22. sednice Odbora, koji su, zatim, jednoglasno usvojeni.

 Prva tačka dnevnog reda: **Ramatranje Predloga zakona o izmenama Zakona o visokom obrazovanju u načelu**

 Predsednica je pozdravila ministra Srđana Verbića i zamolila ga da u okviru prve tačke dnevnog reda obrazloži izmene koje je Vlada predložila Narodnoj skupštini.

 Ministar Srđan Verbić započeo je svoje izlaganje navodeći da se izmene Zakona odnose na usklađivanje zakona sa zaključcima donetim nakon dogovora sa studentima koji je postignut u oktobru prošle godine, a tiču se broja ispitnih rokova i broaj potrebnih bodova za ostanak na budžetu tj. produžetak apsolvenstkog roka. Zakon o visokom obrazovanju je u izradi, u međuvremenu, postojeći treba uskladiti sa već postignutim dogovorima. Pitanje broja ispitnih rokova ne bi trebalo da se nalazi u zakonu kao što je i slučaj u većini zemalja budući da se najdirektnije odnosi na pitanje autonomije univerziteta. Ministarstvo smatra da je optimalno četiri ispitna roka, ali to je pitanje kojim bi trebalo da se bave fakulteti, odnosno sami univerziteti. Što se tiče pitanja broja bodova, ono je elaborirano već više puta, te ga sada ne bi trebalo detaljno razmatrati. Budući da su izmene minorne, nema potrebe dalje ih obrazlagati, dodao je ministar na kraju.

 Narodni poslanik Ninoslav Stojadinović, na početku je rekao da smatra kako izmene jesu veoma male, ali da suštinski nisu minorne. Ukoliko se u narednu godinu prelazi sa 48 bodova, sasvim je nelogično na završnoj godini tražiti da student, pored tih 48 ima i onih 12 bodova koji su mu nedostajali, te je u redu da se ta jedna godina odobri kao apsolventski staž i da se ista finansira iz budžeta. Što se tiče pitanja ispitnih rokova, problem je uvek oko toga postojao, ali nije u redu u potpunosti se pozivati na autonomiju univerziteta. Izneo je primedbu da je bilo potrebno konsultovati Nacionalni savet za visoko obrazovanje, kao i KONUS. U vezi sa brojem ispitnih rokova, trebalo bi uvažiti specifičnosti fakulteta jer bi se njihov stav oko toga, šta je najbolje, razlikovao. On je napomenuo, da razume da je teško to pomiriti tako da svi budu zadovoljni, ali da ne treba nikako prepustiti visokoškolskim ustanovama da svaka za sebe odlučuje. Zbog toga smatra dobrim ranije definisana četiri osnovna roka uz napomenu da sami univerziteti mogu odrediti i dodatne rokove, ako je to potrebno.

 Narodni poslanik Marko Atlagić u svom izlaganju izrazio je zadovoljstvo povodom izmena u Zakonu dodavši da smatra da su rokovi nešto sasvim nepotrebno i da sam student treba da ima pravo izlaska na ispit bilo kada, odnosno kad god ga je spremio. Naveo je primer studenta koji sprema ispit dva meseca, a ne stiže da ga prijavi u zadatom roku, kao demonstraciju činjenice koliko mu to remeti sam proces studiranja. Istakao je dalje, da se u potpunosti slaže sa tim da treba obrazovnim ustanovama prepustitit pitanje rokova. Dodao je, da smatra da će se studenti vraćati državnim fakultetima budući da će imati više od dosadašnja četiri roka kao što je sada slučaj na privatnim fakultetima i da će moći lakše da odaberu gde žele da studiraju. Završio je svoje izlaganje, istakavši da je saglasan sa obe predložene izmene zakona.

 Narodni poslanik Ljubiša Stojimirović naveo je, takođe, da je saglasan sa izmenama, posebno sa tim da se fakultetima omogući odlučivanje o više rokova kao i da veruje da će ovaj novi zakon biti uspešan u rešavanju i ostalih spornih pitanja.

 Narodna poslanica Anamarija Viček istakla je da će podržati obe izmene. Smatra da idealan sistem ne postoji, ali da je svakako najvažnije kako će se on primenjivati u praksi. Takođe se nada, da neće doći do zloupotreba, a da ne bi bilo na odmet definisati nekakav minimalan broj rokova, kao i nekakvu gornju granicu.

 Narodni poslanik Žarko Obradović rekao je da se slaže sa obe izmene zakona. Napomenuo je da postoje dve veoma važne činjenice, prvo da je potrebno da studenti kao i cela akademska javnost stane iza ovog predloga i druga, da se mora odgovoriti na određena sporna pitanja. Jedno takvo pitanje je, zašto studijski programi nisu prilagođeni, kao i da li se nastava obavlja na kvalitetan i adekvatan način, da li su udžbenici usklađeni da prate ceo sistem itd. Podsetio je, da je definisanje četiri roka nastalo u saglasnosti sa studentima i profesorima što smatra najkvalitetnijim načinom. Dodao je, da pitanja broja rokova kao i broja bodova jesu važna, ali da je suštinski najznačajnije kako se nastava izvodi u praksi, da li i kako studenti učestvuju u njoj, da li su studijski programi prilagođeni, da li su udžbenici dovoljno kvalitetni itd. Na kraju je zaključio da će svakako podržati Zakon. Narodni poslanik Vladimir Pavićević obavestio je Odbor o sporazumu, koji se tiče mobilnosti, Univerziteta u Konstancu i Univerziteta u Beogradu kojim se studentima omogućava studiranje bez dodatnih troškova po semestru na Univerzitetu u Konstancu i priznavanje istog po povratku na matični fakultet. Zatim je uputio pitanje ministru Srđanu Verbiću o tome, kako i zašto se ne bavimo pitanjem akademske čestitosti i integriteta, koje smatra ključnim, kao i kako će se izbeći verovatan haos uvođenjem pomenutih izmena zakona koje se tiču broja ispitnih rokova.

 Narodni poslanik Ninoslav Stojadinović želeo je da istakne kako je mobilnost studenata zapravo jedno od najosetljivijih pitanja bolonjskog procesa u svim zemljama.

 Narodni poslanik Marko Atlagić smatra da bi trebalo poći od predispitnih obaveza studenata, čime bi promenili tradicionalni pristup. Što se tiče pitanja akademske čestitosti, slaže se da je veoma važno aktivno se baviti tim pitanjem da bi se, pre svega, izbegle manipulacije i zloupotrebe. Svoje izlaganje završio je napomenuvši da smatra kako rokove ne bi trebalo određivati, već treba omogućiti studentima da na ispit izađu svaki put kada su spremili gradivo.

 U diskusiji, koja je usledila, narodni poslanici Vladimir Orlić, Ljubiša Stojimirović i Vladimir Pavićević podržali su Predlog izmene zakona kao i narodna poslanica Milena Bićanin koja je dodala da smatra da država treba da odredi nekakav okvir u smislu minimuma i maksimuma broja ispitnih rokova dok sve ostalo treba prepustiti samim univerzitetima.

 Ministar Srđan Verbić naveo je da je finansiranja viskog obrazovanja najvažnije, kao i pitanje kadrova što ni u kom slučaju ne umanjuje važnost ostalih pitanja. Kada je reč o akademskoj čestitosti, to je nešto što se podrazumeva i što ne bi trebalo eksplicitno i posebno naglašavati.

 **Predsednica, Aleksandra Jerkov stavila je na glasanje izveštaj kojim se Narodnoj skupštini predlaže prihvatanje Predloga zakona o izmenama Zakona o visokom obrazovanju- u načelu.** Četrnaest narodnih poslanika je glasalo za, niko nije bio protiv, dvoje nije glasalo.Konstatovano je **da je Odbor prihvatio ovaj predlog.**

Druga tačka dnevnog reda: **Ramatranje Predloga zakona o izmeni Zakona o osnovama sistema obrazovanja i vaspitanja-u načelu**

 Ministar Srđan Verbić rekao je da je javna rasprava na ovu temu završena, da izmena ima mnogo i da one ne zavise od rokova, osim onih koje se tiču odlaska u penziju radnika kojima to „sleduje“ u septembru. Predloženom izmenom Zakona, oni sada imaju mogućnost za povoljnije uslove penzionisanja. Ranijim zakonskim rešenjem bilo je predviđeno da nastavniku, vaspitaču ili stručnom saradniku prestaje radni odnos na kraju školske godine u kojoj navrši 40 godina staža osiguranja ili 65 godina života i najmanje 15 godina staža osiguranja; dakle

 kada se ispuni bar jedan od ova dva uslova, ali su ovim rešenjem ostajali trajno uskraćeni za 0.34% novčanog iznosa za svaki mesec pre navršenenih 65 godina života. Sada se ta odredba briše, pa se ovom izmenom to reguliše tako, što se daje mogućnost odlučivanja po kom će se osnovu otići u penziju, što znači da je moguće izabrati i odlazak po ipunjenju oba.

 Narodni poslanik Ninoslav Stojadinović napomenuo je, da se sa jedne strane daje mogućnost izbora produžavanja rada, a a sa druge strane najavnjeno je otpuštanje određenog broja radnika te da su te dve stvari u direktnoj koliziji što vidi kao problem.

 Ministar Srđan Verbić pojasnio je kako nema razloga vršiti nepravičnu racionalizaciju prema određenoj grupi ljudi, te samim tim nema potrebe da se posebnim zakonom o osnovama obrazovanja pooštravaju odredbe Zakona o radu.

 Narodni poslanik Marko Atlagić, Ninoslav Stojadinović, narodna poslanica Milena Bićanin, kao i narodna poslanica Anamarija Viček podržali su izmenu zakona.

 **Predsednica Odbora je stavila na glasanje izveštaj kojim se Narodnoj skupštini predlaže prihvatanje Predloga zakona o izmeni Zakona o osnovama sistema obrazovanja i vaspitanja- u načelu.** Dvanaest narodnih poslanika je glasalo „za“,niko nije bio „protiv“,četvoro nije glasalo**.** Konstatovano je **da je Odbor prihvatio ovaj predlog.**

 Treća tačka dnevnog reda: **Razmatranje Predloga za izmenu utvrđene zbirne liste kandidata za izbor članova Nacionalnog prosvetnog saveta**

 Predsednica je obavestila Odbor, da je 16. jula iz Unije poslodavaca Srbije stiglo pismo da se povlači predlog da se za člana Nacionalnog prosvetnog saveta kandiduje prof. dr. Slavenko Grgurević zbog toga što je on u međuvremenu prešao na drugu dužnost, a da se ostaje pri predlogu kandidature Ivana Kovačevića. Budući da Narodna skupština još nije izabrala novi sastav Nacionalnog prosvetnog saveta, postoji mogućnost modifikacije zbirne liste.

 Narodni poslanik Vladimir Orlić pojasnio je, da bi se u ovom slučaju ostalo sa samo jednim kandidatom, što je protivno Zakonu, i zato je predlažio da se ne povlači drugi kandidat dok se na dobije njegova zamena da se ne bi ponovila situacija kao sa SANU.

 Nakon diskusije, predsednica Odbora je predložila da se od Unije poslodavaca zatraži obaveštenje, da li se povlači kandidatura Slavanka Grgurevića i u skladu sa Zakonom, predlaže još jedan kandidat, pored Ivana Kovačevića.

 Ukoliko Unija ne predlaže novog kandidata, a imajući u vidu da je Zbirna lista kandidata ovlašćenih predlagača za članove Nacionalnog prosvetnog saveta utvrđena na sednici Odbora, 8. juna i upućena Narodnoj skupštini na odlučivanje, izbor članova će se izvršiti na osnovu postojeće liste.

 Ovaj predlog zaključka je usvojen.

Sednica je završena u 16,00 časova.

 SEKRETAR PREDSEDNICA

Dragomir Petković mr Aleksandra Jerkov